สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 20 มิ.ย.60
21 มิ.ย. 2560

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (20 มิ.ย.) โดยตลาดได้รับปัจจัยลบจากการร่วงลงของหุ้นกลุ่มพลังงาน หลังจากราคาน้ำมันดิบร่วงลงกว่า 2% อันเนื่องมาจากความวิตกกังวลเกี่ยวกับภาวะน้ำมันล้นตลาด นอกจากนี้ บรรยากาศการซื้อขายในตลาดยังได้รับแรงกดดันจากการแสดงความคิดเห็นเกี่ยวกับแนวโน้มอัตราดอกเบี้ยของบรรดาเจ้าหน้าที่ธนาคารกลางสหรัฐ (เฟด) ซึ่งรวมถึงนายเอริค โรเซนเกรน ประธานเฟดสาขาบอสตัน
ดัชนีเฉลี่ยอุตสาหกรรมดาวโจนส์ปิดที่ 21,467.14 จุด ลดลง 61.85 จุด หรือ -0.29% ดัชนี S&amp;P500 ปิดที่ 2,437.03 จุด ลดลง 16.43 จุด หรือ -0.67% และดัชนี Nasdaq ปิดที่ 6,188.03 จุด ลดลง 50.98 จุด หรือ -0.82%
 
ตลาดหุ้นยุโรปปิดลบ เมื่อคืนนี้ (20 มิ.ย.) เนื่องจากการร่วงลงของราคาน้ำมันดิบได้ฉุดหุ้นกลุ่มพลังงานอ่อนแรงลงด้วย อย่างไรก็ตาม ตลาดหุ้นยุโรปได้รับปัจจัยหนุนในระหว่างวัน หลังจากนายมาร์ค คาร์นีย์ ผู้ว่าการธนาคารกลางอังกฤษ ส่งสัญญาณชัดเจนว่าจะไม่รีบปรับขึ้นอัตราดอกเบี้ย
ดัชนี Stoxx Europe 600 ลดลง 0.7% ปิดที่ 389.21 จุด
ดัชนี CAC-40 ตลาดหุ้นฝรั่งเศสปิดที่ 5,293.65 จุด ลดลง 17.07 จุด หรือ -0.32% ดัชนี DAX ตลาดหุ้นเยอรมันปิดที่ 12,814.79 จุด ลดลง 74.16 จุด หรือ -0.58% ดัชนี FTSE 100 ตลาดหุ้นลอนดอนปิดที่ 7,472.71 จุด ลดลง 51.10 จุด หรือ -0.68%
 
ตลาดหุ้นลอนดอนปิดในแดนลบ เมื่อคืนนี้ (20 มิ.ย.) ด้วยแรงฉุดของหุ้นกลุ่มพลังงานที่ร่วงลงจากแรงกดดันของราคาน้ำมันที่ดิ่งลงแตะระดับต่ำสุดในรอบ 10 เดือนเมื่อคืนนี้
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลง เมื่อคืนนี้ (20 มิ.ย.) เนื่องจากนักลงทุนกังวลว่า การผลิตน้ำมันที่เพิ่มขึ้นของสหรัฐ ลิเบีย และไนจีเรีย อาจจะขัดขวางความพยายามของกลุ่มประเทศผู้ส่งออกน้ำมัน (โอเปก) ในการปรับลดกำลังการผลิต
สัญญาน้ำมันดิบ WTI ส่งมอบเดือนก.ค. ร่วงลง 97 เซนต์ หรือ 2.2% ปิดที่ 43.23 ดอลลาร์/บาร์เรล
สัญญาน้ำมันดิบเบรนท์ส่งมอบเดือนส.ค. ลดลง  89 เซนต์ หรือ 1.9% ปิดที่ 46.02 ดอลลาร์/บาร์เรล
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆบางสกุล ในการซื้อขายที่ตลาดนิวยอร์กเมื่อคืนนี้ (20 มิ.ย.) โดยนักลงทุนซึมซับความคิดเห็นเกี่ยวกับแนวโน้มเศรษฐกิจสหรัฐของเจ้าหน้าที่ธนาคารกลางสหรัฐ (เฟด) หลายคน ขณะที่ค่าเงินสกุลปอนด์ร่วงลงอย่างหนัก ภายหลังจากนายมาร์ค คาร์นีย์ ผู้ว่าการธนาคารกลางอังกฤษ กล่าวว่า ขณะนี้ยังไม่ใช่เวลาที่จะปรับขึ้นอัตราดอกเบี้ย
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1130 ดอลลาร์ จากระดับ 1.1151 ดอลลาร์ ในขณะที่ปอนด์อ่อนค่าลงแตะ 1.2630 ดอลลาร์ จากระดับ 1.2732 ดอลลาร์ และดอลลาร์ออสเตรเลียอ่อนค่าลง ที่ระดับ 0.7582 ดอลลาร์ จากระดับ 0.7596 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 111.42 เยน จากระดับ 111.48 เยน และอ่อนค่าลงเมื่อเทียบกับฟรังก์สวิส ที่ระดับ 0.9753 ฟรังก์สวิส จากระดับ 0.9754 ฟรังก์สวิส
 
สัญญาทองคำตลาดนิวยอร์กปิดร่วงลง แตะระดับต่ำสุดในรอบ 5 สัปดาห์เมื่อคืนนี้ (20 มิ.ย.) หลังจากเจ้าหน้าที่ธนาคารกลางสหรัฐ (เฟด) ได้ออกมาแสดงความคิดเห็นในเชิงสนับสนุนให้เฟดเดินหน้าปรับขึ้นอัตราดอกเบี้ยต่อไป นอกจากนี้ การแข็งค่าของสกุลเงินดอลลาร์ยังส่งผลให้นักลงทุนลดความต้องการถือครองสัญญาทองคำ
สัญญาทองคำตลาด COMEX (Commodity Exchange) ส่งมอบเดือนส.ค. ลดลง 3.2 ดอลลาร์ หรือ 0.26% ปิดที่ระดับ 1,243.50 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 8.5 เซนต์ หรือ 0.52% ปิดที่ 16.417 ดอลลาร์/ออนซ์
สัญญาพลาตินัมส่งมอบเดือนก.ค. ลดลง 5.4 ดอลลาร์ หรือ 0.58% ปิดที่ 921.50 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 11.55 ดอลลาร์ หรือ 1.4% ปิดที่ 867.15 ดอลลาร์/ออนซ์